William Herschel
William Herschel, Wilhelm Friedrich Herschel, 15.11.1738-25.8.1822, tysk-britisk musiker, komponist og astronom; far til John Herschel. Herschel blev født i Hannover og blev her uddannet som musiker. Ved Syvårskrigens udbrud kom han med sit regiment til England, hvor han lærte sig engelsk, og hvortil han vendte tilbage efter krigen for at virke som nodeskriver, musiker, lærer og komponist. Han komponerede 24 symfonier og adskillige koncerter, sonater og andre værker.
Ved siden af denne beskæftigelse, der varede til 1782, var Herschel stærkt optaget af videnskabelige emner, især astronomi, som han har ydet væsentlige bidrag til. Han konstruerede teleskoper, som gjorde ham berømt over hele Europa, og sammen med søsteren Caroline (1750-1848), som han hentede til England fra Hannover, gennemførte han systematiske astronomiske observationer.
Den 13.3.1781 opdagede han således en hidtil ukendt planet, som han kaldte Georgium Sidus til ære for kong George 3., men som fik navnet Uranus. George 3. udnævnte Herschel til kongelig astronom og sikrede ham en livsvarig pension, der ganske vist var mindre end den indkomst, han havde haft som musiker, men som gjorde det muligt for ham at fortsætte sit videnskabelige arbejde. Bl.a. opdagede og registrerede han og søsteren talrige stjernetåger, dobbeltstjerner og andre himmellegemer; desuden bestemte han rotationstiden for Mars og opdagede de infrarøde stråler i sollyset. Under sit ophold i England 1791-92 besøgte Joseph Haydn den berømte astronom, hvis store teleskop han nøje har beskrevet i sine notater fra rejsen. Herschel, der fik engelsk statsborgerskab i 1792, blev adlet i 1816, og i 1821 blev han Royal Astronomical Societys første præsident.